
ΨΗΦΙΣΜΑ 
«Κάτω τα χέρια από τις συναδέλφισσές μας!
Η τρομοκρατία δεν θα περάσει! Η απεργία δεν διώκεται, νικά!»

Και μες στο κατακαλόκαιρο συνεχίζεται η εκστρατεία τρομοκράτησης των εκπαιδευτικών! Το Υπουργείο Παιδείας με την κυβέρνηση της Ν.Δ συνεχίζουν  την επίθεση με  τις πειθαρχικές διώξεις σε βάρος αγωνιζόμενων εκπαιδευτικών που υπερασπίζονται το συνταγματικά κατοχυρωμένο εργασιακό δικαίωμα στην απεργία. 
Τρεις συναδέλφισσες εκπαιδευτικοί Π.Ε., μέλη του Συλλόγου Εκπ/κών Π. Ε. Μεσσηνίας κλήθηκαν σε ακρόαση και απολογία ενώπιον του Α΄ Τμήματος του Πρωτοβάθμιου Πειθαρχικού Συμβουλίου της Π.Δ.Ε. Πελοποννήσου την Παρασκευή 17 Ιουλίου  2026, για το υποτιθέμενο πειθαρχικό αδίκημα της μη συμμετοχής στην αξιολόγηση, τη στιγμή που οι εκπαιδευτικοί απεργούσαν υλοποιώντας αποφάσεις της ολομέλειας προέδρων της ΔΟΕ, της 93ης ΓΣ ΔΟΕ και της ΕΕ της ΑΔΕΔΥ  και η απεργία ήταν απολύτως νόμιμη.
Το Δ.Σ. του Σ.Ε.Π.Ε. Αμαρουσίου  καταγγέλλει την αντεργατική, αντιεκπαιδευτική πολιτική των πειθαρχικών διώξεων, τον  εκφοβισμό της εκπαιδευτικής κοινότητας προκειμένου να κάμψουν το τεράστιο κίνημα ενάντια στην εφαρμογή της αξιολόγησης.  Η κυβέρνηση ΝΔ και το ΥΠΑΙΘΑ αμφισβητούν το συνταγματικά κατοχυρωμένο δικαίωμα στην απεργία. Κανένας δεν πείθεται πως η  αξιολόγηση στοχεύει στη βελτίωση της δημόσιας εκπαίδευσης. Η σημερινή αξιολόγηση  και οι πειθαρχικές διώξεις είναι εργαλείο στην κατεύθυνση περαιτέρω εμπορευματοποίησης και ιδιωτικοποίησης της δημόσιας παιδείας και υπονομεύουν τον παιδαγωγικό ρόλο των εκπαιδευτικών.
Μια κυβέρνηση, σε συνέχεια των αντιεκπαιδευτικών πολιτικών προηγούμενων κυβερνήσεων,   βουτηγμένη στα σκάνδαλα, ξεζουμίζει εργαζόμενους/ες και λαό, έχει διαλύσει κάθε έννοια κοινωνικού κράτους, έχει ξεπουλήσει τα πάντα, συνένοχη σε εγκλήματα που στοιχίζουν ανθρώπινες ζωές, μας σέρνει σε πολεμικές συγκρούσεις, από καιρό έχει στραφεί λυσσαλέα ενάντια σε κάθε εργατική κατάκτηση και δικαίωμα. Η διάλυση του δημόσιου σχολείου και των μορφωτικών δικαιωμάτων των μαθητών/τριών αποτελεί στρατηγικό στόχο για αυτήν.
Οι τεράστιες συγκεντρώσεις σε όλη την χώρα ενάντια στα πειθαρχικά  εκφράζουν  την αποφασιστικότητα του κλάδου να σταθεί στο πλευρό των εκπαιδευτικών που διώκονται άδικα για τα  νόμιμα συνταγματικά κατοχυρωμένα δικαιώματά μας αλλά και την αποφασιστικότητα να συνεχίσουμε να αγωνιζόμαστε απέναντι στην εκπαίδευση εμπόρευμα, της ιδιωτικοποίησης, της φτώχειας και του ανταγωνισμού, της κατηγοριοποίησης, της δεξιότητας, των δεικτών και των πλατφορμών, της σιωπής και του φόβου για ένα δημοκρατικό σχολείο ανοιχτό για όλα τα παιδιά.
Έχει αποδειχθεί πως η αλληλεγγύη, η συλλογική δράση και ο ανυποχώρητος αγώνας είναι η μοναδική απάντηση στην καταστολή και την ποινικοποίηση της συνδικαλιστικής δράσης που μπορεί να είναι νικηφόρα.
Δηλώνουμε ότι οι συναδέλφισσές  μας δεν θα δώσουν μόνες τους τη μάχη! Στηρίζουμε τη συγκέντρωση διαμαρτυρίας στην Τρίπολη την Παρασκευή 17 Ιουλίου  2026,   ώρα 10.30 π.μ. στο Πειθαρχικό συμβούλιο της Π.Δ.Ε.  στην Τρίπολη.

Μαζί με τις συναδέλφισσες μέχρι τη νίκη!

Η αλληλεγγύη είναι η δύναμή μας!

